
Gímszarvas tehenek húsminőségének vizsgálata

A nagyvadállomány hasznosítása révén, éves szinten jelentős mennyiségű vadhús keletkezik Magyarországon. Ennek kisebb része a hazai fogyasztókhoz kerül, nagyobb hányada pedig külpiacon kerül értékesítésre. A lőtt vad húsa tehát döntő részben élelmiszerként kerül hasznosításra. A vadhúst alapvetően egészséges és jó minőségű élelmiszerként tartják számon, amely magas fehérje és alacsony zsírtartalommal rendelkezik. Napjainkban egyre fontosabb a fogyasztói elvárásoknak való megfelelés és a húskészítményeknek biztosítania kell a szükséges tápértéket, frissességet és ízletességet továbbá egyre fontosabb szerepe van az egészséges élelmiszernek. A médiában az elmúlt években egyre többször foglalkoztak a vadhússal, továbbá a közétkeztetésbe történő bevezetése is határozott kormányzati célként került a híradásokba.
Ugyanakkor Magyarországon kevés vizsgálat foglalkozott a vadhúsok, ezen belül is a gímszarvas húsminőségének feltárásával. A húsminőség rendkívül összetett fogalom, főbb jellemzőinek csoportjai az érzékszervi-, a táplálkozásbiológiai-, az élelmiszerbiztonsági- és a konyhatechnikai tulajdonságok. Dolgozatomban vadaskertből (n=9) és szabadterületről (n=7) származó gímszarvas tehenek hosszú hátizmából származó mintákon vizsgáltam az érzékszervi- és a konyhatechnikai jellemzőket: pH, szín, csepegési veszteség, sütési veszteség, nyíróerő érték.
Az eredmények alapján megállapítható volt, hogy a szabadterületi és a zártkerti minták között az egyes jellemzők tekintetében nem volt szignifikáns különbség.



